钦定古今图书集成/明伦汇编/氏族典/第077卷 > 《滕县志》 > 吴武陵
## 钦定古今图书集成/明伦汇编/氏族典/第077卷 > 《滕县志》 > 吴武陵

按《唐书吴武陵传》：“武陵，信州人。元和初，擢进士第。淮
西吴少阳闻其才，遣客邀之，将待以宾友，武陵不答。
俄而少阳子元济叛，武陵遗以书，自称东吴王孙。长
庆初，窦易直表武陵主盐北边。久之，入为太学博士。
太和初，礼部侍郎崔郾试进士，东都公卿咸祖道长
乐，武陵最后至，谓郾曰：‘君方为天子求奇材，敢献所
益’。”因出袖中书搢笏郾，郾读之，乃杜牧所赋《阿房宫》。
武陵请曰：“牧方试有司，请以第一人处之。”郾谢。已得
其人，至第五，武陵勃然曰：“不尔，宜以赋见还。”郾曰：“如
教。”牧果异等。后出为韶州刺史，以赃贬潘州司户参
军，卒。